钦定古今图书集成/明伦汇编/皇极典/第256卷 > 刘勰新论 > 文武
## 钦定古今图书集成/明伦汇编/皇极典/第256卷 > 刘勰新论 > 文武

规者，所以法圆；裁局则乖矩者，所以象方。制镜必背，
轮者所以辗地；入水则溺舟者，所以涉川。施陆必踬。
何者？方圆殊形，舟车异用也。虽形殊而用异，而适用
则均者。盛暑炎蒸，必藉凉风；寒交冰结，必处温室。夏
不御毡，非憎恶之炎有馀也；冬不卧簟，非怨仇之凉
自足也。不以春日迟迟而毁羔裀，秋露洒叶而剔笋
席，白羽相望，霜刃竞接，则文不及武；“干戈既韬，礼乐
聿修，则武不及文。”不可以《九几》慑然而弃武，四郊多
垒而摈文，士用各有时，未可偏无也。五行殊性，俱为
人用，文武异材，并为大益。犹救火者，或提盆榼，或挈
瓶盂，其器方圆，形体虽反，名质相乖，至于盛水灭火，
功亦齐焉。缴者身仰，钓者身俯，俯仰别状，取利同焉；
织者渐进，耕者渐退，进退异势，成务等焉。墨子救宋，
重跰而行；干木在魏，身不下堂，行止异迹，存国一焉。
文以赞治，武以凌敌，趋舍殊律，为绩平焉。秦之季叶，
土崩瓦解，汉祖躬提三尺之剑，为黔首请命，跋涉山
川，蒙犯矢石，出百死以续一生，而争天下之利；奋武
厉诚，以决一旦之命。“当斯之时，冠章甫，衣缝掖，未若
戴金胄而擐犀甲也。嬴项既灭，海内大定，以武创业，
以文止戈，征邹、鲁诸生而制礼仪，修六代之乐，朝万
国于咸阳。”当此之时，修文者荣显，习武者惭忸，一世之间，而文武遽为雄雌。以此言之，治乱异时，随务用
才也。今代之人，为武者则非文，为文者则嗤武，各执
其所长而相是非，犹以宫笑角，以白非黑，非适才之
情，得实之论也。